Η δήλωση του προέδρου της ΚΕΔΚΕ

ΠΑΡΙ ΚΟΥΚΟΥΛΟΠΟΥΛΟΥ

Για το αντικομμουνιστικό μνημόνιο

(δημοσιεύτηκε στο ΡΙΖΟΣΠΑΣΤΗ)
Η απαράδεκτη προσπάθεια που κυοφορείται από αντιδραστικούς κύκλους στο Συμβούλιο της Ευρώπης να ξαναγραφεί ένα μεγάλο μέρος της ιστορίας της ανθρωπότητας  πρέπει άμεσα να σταματήσει. 

Οι κύκλοι αυτοί είναι οι ίδιοι που χωρίς αιδώ παραδέχονται σήμερα πως δε βρέθηκαν ποτέ τα περιβόητα όπλα στο Ιράκ, είναι οι ίδιοι που κατάφεραν στο ευρωκοινοβούλιο να πάρουν την πρωτοφανή απόφαση του περιορισμού των ατομικών δικαιωμάτων με την παρακολούθηση όλων μας, στο όνομα της δήθεν καταπολέμησης της τρομοκρατίας. 

Η ιστορία όμως του λαϊκού κινήματος, αναπόσπαστο μέρος του οποίου ήταν και είναι και οι κομμουνιστές, γράφτηκε στους λαϊκούς αγώνες, στους δρόμους και στα βουνά, στις πλατείες και τα εργοστάσια, γράφτηκε μέσα από τόσες σημαντικές κατακτήσεις όπως το οκτάωρο και τόσα άλλα. 

Γράφτηκε ακόμα σε κάθε γωνιά της Ευρώπης κατά τη διάρκεια του Β΄ παγκοσμίου πολέμου, όταν η δημοκρατία έδινε την υπέρτατη μάχη ενάντια στο ναζισμό, μια μάχη που την κέρδισε χάρη και στην καθοριστική συμμετοχή και συμβολή και των κομμουνιστών. 
Γι΄ αυτό πρέπει όλοι να καταλάβουν πως η ιστορία, που έχει κριθεί και εκτιμηθεί απ΄ την ανθρωπότητα  δεν είναι δυνατόν να ξαναγραφεί μέσα από σκοπιμότητες, ούτε να αλλοιωθεί προκειμένου να πετύχουν κάποιοι τα σχέδια τους. 

